b'\n_START_ARTICLE_\nCastellot del Serrat del Maurici\n_START_SECTION_\nDescripci\xc3\xb3\n_START_PARAGRAPH_\nEs troba a prop del poble, al costat de la carretera que va cap a S\xc3\xbaria i a l\'altra banda de l\'actual Eix del Llobregat. Malgrat tractar-se d\'un dels millors exemples d\'arquitectura militar del segle passat, no s\'arrib\xc3\xa0 a construir del tot._NEWLINE_Es tracta d\'una construcci\xc3\xb3 militar d\'\xc3\xa8poca carlina (1838) de planta pr\xc3\xa0cticament quadrada, amb tres torres de secci\xc3\xb3 circular als v\xc3\xa8rtexs, excepte pel cant\xc3\xb3 de llevant on no n\'hi ha. Les pedres, de dimensions considerables, subratllen la funci\xc3\xb3 militar que tenia la construcci\xc3\xb3. Nom\xc3\xa9s hi ha unes petites obertures pel cant\xc3\xb3 de migdia. Queden rastres d\'algunes petites obertures en forma d\'espitllera. L\'estat general de la construcci\xc3\xb3 \xc3\xa9s ru\xc3\xafn\xc3\xb3s._NEWLINE_Hi ha restes del que devia haver estat un vall.\n_START_SECTION_\nHist\xc3\xb2ria\n_START_PARAGRAPH_\nLes ru\xc3\xafnes del fort\xc3\xad es troben dalt d\'un serrat conegut amb el top\xc3\xb2nim de "Serrat del Maurici", enfront del castell de Balsareny, top\xc3\xb2nim que d\xc3\xb3na nom tamb\xc3\xa9 a aquesta fortificaci\xc3\xb3._NEWLINE_Segons not\xc3\xadcies recollides, el fort\xc3\xad va ser constru\xc3\xaft l\'any 1838 per una for\xc3\xa7a de sapadors i una brigada de muls. Els treballs duraren for\xc3\xa7a temps i finalment s\'hi instal\xc2\xb7l\xc3\xa0 una companyia del batall\xc3\xb3 del J\xc3\xbacar. _NEWLINE_Tot i ser edificat per a defensar-se dels carlins, durant la primera carlinada fou ocupat pel Comte d\'Espanya, que assetjava Balsareny. El comte hi instal\xc2\xb7l\xc3\xa0 la seva artilleria i des d\'all\xc3\xa0 dispar\xc3\xa0 contra les cases del poble, fins a l\'arribada de les tropes liberals i la fi del setge._NEWLINE_A finals del segle XIX ja estava en runes._NEWLINE_Aquest fort i el de la Torreta, situat sota el castell de Balsareny, controlava el cam\xc3\xad ral de Berga.'